**NACIONALINIO MIŠKŲ SUSITARIMO RENGIMO PROCESO KOORDINACINĖS GRUPĖS SUSITIKIMO
APIBENDRINIMAS**

2021 m. rugsėjo 22 d.

**Susitikimo laikas ir vieta:** 2021 m. rugsėjo 20 d., 15.00-16.35 val., Zoom platformoje. Susitikimas buvo transliuojamas viešai Nacionalinio miškų susitarimo tinklalapyje.

**Moderatorius:** N. Kupstaitis, Aplinkos ministerijos Miškų politikos grupės vadovas.

**Susitikimo dalyviai**: *M. Aleinikovas*, LAMMC direktoriaus pavaduotojas Miškų instituto veiklai, *R. Beinortas*, Asociacijos „Lietuvos mediena“ direktorius, *I. Blaževičė*, VšĮ „Domus solis“ projektų vadovė, *A. Gaižutis*, Lietuvos miško ir žemės savininkų asociacijos valdybos pirmininkas, *L. Girskienė*, Lietuvos valstiečių ir žaliųjų sąjungos partijos narė, *S. Kadziauskas*, Aplinkos ministerijos Miškų politikos grupės vyr. specialistas, *S. Karazija*, emeritas, Lietuvos miškininkų sąjungos atstovas, *S. Karbauskas*, Vakarų Lietuvos medienos perdirbėjų asociacijos atstovas, *J. Kazlauskienė*, Seimo nario J. Urbonavičiaus patarėja, *R. Klipčius*, Švenčionių rajono savivaldybės meras, *N. Kupstaitis*, Aplinkos ministerijos Miškų politikos grupės vadovas, *V. Laukaitis,* Žaliosios politikos instituto atstovas, *D. Lukminė*, LAMMC Miškų instituto darbuotoja (mokslininkė), *J.* *Motiejūnaitė*, Gamtos tyrimų centro vyresnioji mokslo darbuotoja, *L. Paškevičiūtė*, Aplinkosaugos koalicijos pirmininkė, *M. Peldavičiūtė*, Asociacijos „Gyvo žalio“ vadovė, *R. Petkevičienė*, VĮ Valstybinių miškų urėdijos direktoriaus pavaduotoja medienos ruošai ir prekybai, *A. Radvilavičius*, Miško darbų rangovų asociacijos vadovas, *V. Rašomavičius,* Gamtos tyrimų centro vyresnysis mokslo darbuotojas, *G. Riauba*, VŠĮ Baltijos aplinkos forumo Gamtos apsaugos ekspertas, *V. Stakėnas*, LAMMC Miškų instituto darbuotojas, *B. Šilinskas*, LAMMC Miškų instituto atstovas, *L. Šleinotaitė-Kalėdė*, UAB „Ekokonsultacijos“ direktorė, *T. Taurelė*, Miško darbų rangovų asociacijos narys, *J. Urbanavičius*, Tevynės sąjungos – Lietuvos krikščionių demokratų partijos narys, *A. Urbis*, Vakarų Lietuvos medienos perdirbėjų ir eksportuotojų asociacijos valdybos pirmininkas, *G. Vaičionis*, Lietuvos savivavldybių asociacijos atstovas, *A. Vaitkevičius*, Lietuvos miško ir miško pramonės darbuotojų profesinių sąjungų federacijos atstovas, *A. Valainė*, Aplinkos ministerijos Miškų politikos grupės vyr. specialistė, *V. Verbyla*, Lietuvos miškininkų sąjungos prezidentas, *A. Zimnickas*, Medienos perdirbėjų asociacijos direktoriaus pavaduotojas.

**Darbotvarkė:**

1. NMS vizijos bendrojo forumo dalyvių sąrašo aptarimas.

2. Savivaldybių sektorinės grupės susiformavimo problemos.

3. Alternatyvios klimato kaitos sektorinės grupės darbo rezultatų pristatymo klausimas.

N. Kupstaitis supažindino su šio susitikimo darbotvarke.

R. Beinorto, M. Peldavičiūtės, G. Vaičionio nuomone, visi klausimai susiję, pasiūlė pirmiau svarstyti darbotvarkės 2 ir 3 klausimus, o paskui 1 klausimą.

**2. Savivaldybių sektorinės grupės susiformavimo problemos.**

N. Kupstaitis informavo, kad remiantis Savivaldybių sektorinės grupės iniciatorių ir šios grupės fasilitatorės pateikta informacija, ši grupė nesusiformavo dėl šių narių nesusidomėjimo ir nepateikė užpildytos darbo knygos. Pasiūlė Savivaldybių sektorinės grupės narius - savivaldybių merus, kaip politikus, kviesti dalyvauti bendrajame forume kaip politinio intereso atstovus ir tokiu būdu išlaikyti interesų balansą, nes šiuo metu sudarytame bendrojo forumo dalyvių sąraše trūksta politinio intereso atstovų.

M. Peldavičiūtė iškėlė klausimą – kokią viziją pristatys savivaldybių merai? Kokiai vizijai jie atstovaus?

N. Kupstaitis pastebėjo, kad savivaldybių merai atstovautų politinį interesą ir prisidėtų prie bendros miškų vizijos kūrimo.

R. Beinortas pasiūlė leisti Savivaldybių sektorinei grupei pateikti darbo knygą iki penktadienio (rugsėjo 24 d.).

M. Peldavičiūtė pasidomėjo, ar Savivaldybių sektorinė grupė pati prašo papildomo laiko darbo knygai pateikti, ar šis klausimas sprendžiamas be jų nuomonės ir sutikimo.

N. Kupstaitis pakartojo, kad Savivaldybių sektorinė grupė informavo, kad ji nesusiformavo ir darbo knygos nepateiks, prašymo dėl reikalingo papildomo laiko darbo knygai užpildyti neteikė.

G. Vaičionis domėjosi, ar buvo teikta informacija sektorinės grupės dalyviams, nes jo žiniomis, nė vienas sektorinės grupės narys jokios informacijos negavo.

A. Valainė informavo, kad šios sektorinės grupės fasilitatore paskirta Rasa Kuzavienė, ji siuntė visą informaciją, kvietimus dalyviams, tačiau iš dalyvių susidomėjimo dalyvauti šioje veikloje nebuvo, todėl ir nesusiformavo grupė.

M. Peldavičiūtė pastebėjo, kad bendrakūros taisyklės turėtų būti visiems vienodos. Pasiūlė Savivaldybių sektorinei grupei suteikti papildomą terminą darbo knygai pateikti ir sudaryti galimybę išsirinkti 5 deleguojamus asmenis į bendrąjį forumą.

A. Vaitkevičius pasiūlė vadovautis nusistatyta darbo tvarka ir terminais, nesvarstyti iškilusių klausimų dėl savivaldybių ir alternatyvios klimato kaitos sektorinių grupių.

R. Klipčius siūlo suteikti galimybę savivaldybių sektorinei grupei pateikti darbo knygą.

M. Peldavičiūtė siūlo lygių teisių visoms grupėms, tad jei Savivaldybių sektorinei grupei būtų suteikiamos galimybės pateikti darbo knygą ir dalyvauti renginyje, tai turėtų būti suteiktos galimybės ir alternatyviai klimato kaitos sektorinei grupei pristatyti savo parengtą darbo knygą forumo metu.

A. Radvilavičius pastebėjo, kad negalima lygiavertiškai vertinti Savivaldybių ir alternatyvios klimato kaitos sektorinės grupės. Priminė, kad praeito susitikimo metu buvo nuspręsta neburti naujos klimato kaitos grupės, o jos atstovus įtraukti į jau esamas sektorines grupes.

B. Šilinskas pritarė A. Radvilavičiui. Pastebėjo, kad yra problema dėl intereso balanso, tad, jo nuomone, Savivaldybių sektorinės grupės atstovai užtikrintų politinio intereso atstovavimą.

L. Paškevičiūtės nuomone, reikėtų leisti Savivaldybių sektorinei grupei pateikti darbo knygą ir joje suformuluoti savo poreikius. Taip pat pritarė, kad NMS tinklapyje būtų paviešinta alternatyvios klimato kaitos darbo knyga ir pristatyta renginio metu, nes svarbu išgirsti visų nuomones. Siūlo raginti abi sektorines grupes dalyvauti renginyje.

A. Urbio nuomone, nepriklausomai nuo to, ar Savivaldybių sektorinė grupė pateiks darbo knygą ar ne, tačiau juos, kaip regioninio lygio politikus, reikėtų kviesti į renginį kad atstovautų politinį interesą.

A. Zimnickas pasiūlė prabalsuoti dėl leidimo Savivaldybių sektorinei grupei pateikti darbo knygą ir dalyvauti renginyje.

M. Peldavičiūtė pritarė A. Zimnickui dėl balsavimo. Pastebi, kad tai bendrakūra, kur visi lygūs.

R. Beinortas pritarė Savivaldybių sektorinės grupės narių kvietimui į renginį kaip politinio intereso atstovus iš jų nereikalaujant užpildytos darbo knygos.

G. Vaičionis abejojo, ar Lietuvos savavivaldybių asociacijos atstovai ir savivaldybių merai yra politinio intereso atstovai, jie atstovauja bendruomenėms.

N. Kupstaitis pasiūlė į renginį kviesti Savivaldybių sektorinės grupės politinio intereso atstovus ir suteikti galimybę šiai sektorinei grupei pateikti darbo knygą, tačiau jos nereikalauti. Tokiam pasiūlymui prieštaraujančių neatsirado.

**Susitarta** į renginį kviesti Savivaldybių sektorinės grupės politinio intereso atstovus ir suteikti galimybę šiai sektorinei grupei pateikti darbo knygą, tačiau jos nereikalauti.

**3. Alternatyvios klimato kaitos sektorinės grupės darbo rezultatų pristatymo klausimas.**

N. Kupstaitis priminė, kad praeito susitikimo metu susitarta neleisti burti naujos klimato kaitos grupės, o jos atstovus įtraukti į jau esamas sektorines grupes. Dabar yra situacija – susibūrė alternatyvi klimato kaitos sektorinė grupė ir pateikė užpildytą darbo knygą. Iškėlė klausimus – ar turi būti bendrojo forumo metu pristatyta alternatyvios klimato kaitos sektorinės grupės darbo knyga? Kas šią knygą turėtų pristatyti?

R. Beinortas nepritarė alternatyvios klimato kaitos sektorinės grupės darbo knygos pristatymui.

A. Radvilavičius nepritarė alternatyvios klimato kaitos sektorinės grupės darbo knygos pristatymui, viešinimui, nes tai sudarytų precedentą ir kitoms sektorinėms grupėms teikti alternatyvias darbo knygas.

M. Peldavičiūtė pastebėjo, kad alternatyvios klimato kaitos sektorinės grupės atstovai buvo įtraukti bendruomenių sektorinę grupę, tačiau išaiškėjo, kad interesai skiriasi ir grupė suskilo, todėl pateikiamos dvi darbo knygos. Pastebėjo, kad NMS proceso gairės leidžia skilti sektorinei grupei, jei interesai skiriasi ir sunku susitarti.

N. Kupstaitis priminė, kad praeito susitikimo metu buvo balsuota dėl šios grupės susibūrimo, o dabar reikia nuspręsti ar reikėtų pristatyti šios grupės darbo rezultatus ir kokia forma tai reikėtų padaryti.

V. Laukaitis informavo, kad R. Lapinskas pritarė alternatyvios klimato kaitos sektorinės grupės nuomonės viešam pareiškimui.

L. Paškevičiūtės nuomone, alternatyviai klimato kaitos sektorinei grupei turėtų būti leista pristatyti rezultatus, pareikšti savo nuomonę. Mano, kad darbo knyga turėtų būti patalpinta internete ir pristatyta forume.

L. Paškevičiūtė prašė stabdyti nepalankią aplinką susitikime. Jos nuomone, proceso organizatoriai turėti stabdyti neigiamus įžeidžiančius pasisakymus ir sukurti civilizuotą dialogą.

A. Radvilavičius siūlo vadovautis nusistatytomis taisyklėmis ir jokių išimčių nedaryti.

M. Peldavičiūtė pastebėjo, kad vadovaujasi NMS proceso gairėmis, kurios numato naujos sektorinės grupės susibūrimą, esamų sektorinių grupių skilimą.

M. Aleinikovas nesutiko su alternatyvios klimato kaitos sektorinės grupės darbo knygos pristatymu.

G. Riaubos nuomone, alternatyvi sektorinė grupė turi dalyvauti bendrame renginyje, pristatyti savo viziją ir tokiu būdu forumo dalyviai galėtų išgirsti daugiau požiūrių.

R. Klipčius pritarė alternatyvios sektorinės grupės nuomonės išsakymui.

Vyko balsavimas. Klausimas – ar leidžiama alternatyviai klimato kaitos sektorinei grupei pristatyti savo darbo knygą bendrajame forume?

Rezultatai:

Už: 8

Prieš: 11

Kiti susilaikė.

**Susitarta** alternatyvios klimato kaitos sektorinės grupės darbo knygos forume atskirai nepristatyti, tačiau pasiūlyti svarbiausius alternatyvios klimato kaitos sektorinės grupės darbo knygos aspektus įtraukti į bendruomenių sektorinės grupės pristatymą.

**1. NMS vizijos bendrojo forumo dalyvių sąrašo aptarimas.**

N. Kupstaitis pristatė NMS vizijos bendrojo forumo dalyvių sąrašą, kuriame yra 84 sektorinių grupių deleguoti asmenys, iš jų 19 ekologinio intereso, 27 ekonominio intereso, 30 socialinio intereso ir 8 politinio intereso asmenys, taip pat pasiūlė įtraukti koordinacinės grupės ekologinio, ekonominio ir politinio interesų grupių narius intereso balansui išlaikyti. Pasiūlė tokiam sąrašui pritarti ir siųsti kvietimus nedelsiant.

M. Peldavičiūtė pasiūlė iš alternatyvios klimato kaito grupės į dalyvių sąrašą įtraukti ekologinio intereso atstovus N. Zableckį ir Klimato judėjimo Fridays for Future Lietuva 2 atstovus.

A. Gaižutis paminėjo, kad kai kurios grupės nusimatė papildomus rezervinius asmenis, juos galima būtų papildomai kviesti siekiant užtikrinti interesų balansą.

L. Paškevičiūtės nuomone, bent tris asmenis iš alternatyvios klimato kaitos sektorinės grupės reikėtų kviesti į bendrąjį forumą.

V. Rašomavičius atsisako dalyvauti renginyje ir savo vietą užleidžia N. Zableckiui.

M. Peldavičiūtės nuomone, pati sektorinė grupė turi pati pasiūlyti ekologinio intereso atstovus.

A. Radvilavičius pasiūlė ekologinio intereso atstovą Petrą Budvytį.

B. Šilinskas pastebėjo, kad reikalinga išlaikyti interesų balansą ir susitarti tarpusavyje dėl bendros vizijos.

R. Beinortas pasiūlė įpareigoti sektorines grupes pasiūlyti po papildomą asmenį į forumą ir ateinantį pirmadienį organizuoti Koordinacinės grupės susitikimą ir aptarti esamą sąrašą.

M. Peldavičiūtė pasiūlė, kad ekologinio intereso sektorinės grupės pateiktų po kelis siūlomus asmenis.

N. Kupstaitis pastebėjo, kad sektorinės grupės nėra suskirstytos pagal interesus, todėl visos sektorinės grupės turėtų turėti galimybę pasiūlyti papildomus asmenis į forumą, nurodant jų pagrindinį interesą.

B. Šilinskas, A. Urbis siūlo nusimatyti pakaitinius asmenis, kurie galėtų būti kviečiami, jei kas negalėtų dalyvauti.

A. Urbis siūlo kito susitikimo metu aptarti bendrojo forumo organizacinius klausimus, taip pat metodiškai aptarti užduotis renginio metu, kad negaišti laiko aiškinantis jų atlikimo metodiką forumo metu.

N. Kupstaitis pritarė pasiūlymui dėl papildomų, rezervinių asmenų, bet dar kartą pasiūlė pritarti jau pateiktam sąrašui, kad būtų galima nedelsiant pakviesti jame surašytus ir aptartus asmenis. Tokiam pasiūlymui prieštaraujančių nebuvo.

**Susitarta:**

1. Išsiųsti kvietimus dalyvauti bendrame forume svarstytame sąraše pateiktiems asmenims, įskaitant posėdžio eigoje sutartus pakeitimus. Prašyti apie dalyvavimą pranešti iki rugsėjo 24 d.
2. Pasiūlyti sektorinių grupių pakaitinius (papildomus, rezervinius) asmenis, kurie galėtų dalyvauti bendrajame forume. Atsakingos sektorinės grupės, taip pat ir už išankstinį tų asmenų informavimą bei susitarimą su jais.
3. Kito Koordinacinės grupės susitikimo metu aptarti bendrojo forumo papildomų dalyvių sąrašą, pagal interesų balansą atrinkti papildomai kviečiamus asmenis, taip pat apžvelgti renginio organizacinius klausimus.
4. Kitą Koordinacinės grupės susitikimą organizuoti rugsėjo 27 d.